Etter byggtekniske normer skal lydreduksjonstallet være feltmålt og veid, og uttrykkes R'. At R' er feltmålt (og ikke laboratoriemålt) betyr at man sender ut lyd av en gitt desibels styrke fra en kilde i ett rom, og måler antall desibel reduksjon man har til et annet rom etter en bestemt prosedyre. At R' er veid betyr at reduksjonen måles i forhold til en normert frekvenskurve, i og med at lyden ikke nødvendigvis blir dempet likt over hele frekvensområdet.        I 1924 fikk Oslo krav om «tilfredsstillende» lydisolasjon mellom boliger. Landsomfattende krav kom med byggeforskriftene i 1949. I boliger oppført eller rehabilitert i perioden 1997–2019 er minstekravene til isolasjon mellom boenheter 55 dB R', likeså mellom boenhet og fellesarealer/kommunikasjonsveier. Samtidig anbefales det at omgjøringstallet for spektrum legges til, dvs. at R' + C bør være på minst 55 dB. På den måten omfatter lydreduksjonstallet også lavfrekvent støy (basslyd), som ellers ikke omfattes av R'. Slik støy er typisk for bl.a. diskoteker, som ofte har mye støy i området rundt 63 Hz. Etter 2019 har minstekravet vært 54 dB R' + C.        I tillegg til disse kravene finnes maksgrenser for trinnlyd. God luftlydisolasjon betyr ikke nødvendigvis god isolasjon mot trinnlyd. Minstekravene har ingen isolasjonskrav mellom rom innen samme boenhet.